b'\n_START_ARTICLE_\nGymnosofistit\n_START_SECTION_\nAntiikin l\xc3\xa4hteet\n_START_PARAGRAPH_\nTermi\xc3\xa4 k\xc3\xa4ytti ensimm\xc3\xa4isen\xc3\xa4 Plutarkhos ensimm\xc3\xa4isell\xc3\xa4 vuosisadalla kuvatessaan Aleksanteri Suuren ja kymmenen gymnosofistin kohtaamista Punjabissa. Gymnosofistit olivat yllytt\xc3\xa4neet paikallisia kapinaan makedonialaisia vastaan. Plutarkhoksen mukaan Aleksanteri esitti heille vaikeita kysymyksi\xc3\xa4 ja ilmoitti tuomitsevansa ensimm\xc3\xa4isen\xc3\xa4 v\xc3\xa4\xc3\xa4r\xc3\xa4n vastauksen antaneen kuolemaan._NEWLINE_Diogenes Laertios mainitsee gymnosofistit usein k\xc3\xa4sitelless\xc3\xa4\xc3\xa4n filosofian mahdollista alkuper\xc3\xa4\xc3\xa4 barbaarien keskuudessa. H\xc3\xa4n kertoo useiden kreikkalaisten filosofien, kuten Demokritoksen ja Pyrrhonin, tavanneen gymnosofisteja k\xc3\xa4ydess\xc3\xa4\xc3\xa4n Intiassa. H\xc3\xa4nen mukaansa Pyrrhon, puhtaan skeptisismin perustaja, sai vaikutteita gymnosofisteilta matkustellessaan Intiassa Aleksanterin kanssa, ja j\xc3\xa4ljitteli heid\xc3\xa4n el\xc3\xa4m\xc3\xa4ntapaansa palattuaan kotiinsa Elikseen. Aleksanterin hovissa toiminut Onesikritos puolestaan tunnisti gymnosofisteissa kyyniset ihanteet._NEWLINE_Strabon mainitsee gymnosofistit teoksessaan Geographica. H\xc3\xa4n jakoi intialaiset filosofit muuten brahmaneihin ja sramanoihin, seuraten t\xc3\xa4ss\xc3\xa4 Megasthenest\xc3\xa4. Sramanat h\xc3\xa4n jakoi edelleen ryhmiin, joista h\xc3\xa4n k\xc3\xa4ytti nimityksi\xc3\xa4 hylobioi (mets\xc3\xa4erakot, vrt. Aranyaka) ja fysikoi._NEWLINE_Filon Aleksandrialainen mainitsee gymnosofistit kahdesti luetellessaan vierasmaalaisia askeetikkoja ja filosofeja, jotka olivat h\xc3\xa4nen arvionsa mukaan viisaita, oikeudenmukaisia ja hyveellisi\xc3\xa4, ja n\xc3\xa4in ollen todella vapaita. H\xc3\xa4n kirjoitti, ett\xc3\xa4 gymnosofistit tutkivat luonnonfilosofian lis\xc3\xa4ksi etiikkaa suurin k\xc3\xa4rsimyksin, ja tekev\xc3\xa4t koko el\xc3\xa4m\xc3\xa4st\xc3\xa4\xc3\xa4n hyvee oppitunnin. H\xc3\xa4n mainitsee my\xc3\xb6s intialaissyntyisen gymnosofistin nimelt\xc3\xa4 Kalanos, jota arvostettiin hyveellisen toimintansa vuoksi. My\xc3\xb6s Klemens Aleksandrialainen mainitsee gymnosofistit k\xc3\xa4sitelless\xc3\xa4\xc3\xa4n filosofian pakanallista alkuper\xc3\xa4\xc3\xa4.\n_START_SECTION_\nKeit\xc3\xa4 gymnosofistit olivat?\n_START_PARAGRAPH_\nJainalaiset digambara-munkit ovat nyky\xc3\xa4\xc3\xa4nkin alastomia. Useat tutkijat ovat pit\xc3\xa4neet heit\xc3\xa4 samoina kuin gymnosofistit. Kiinalainen buddhalaismunkki Xuanzang mainitsee kohdanneensa digambara-munkkeja Taksilassa 600-luvulla, samalla alueella Punjabissa, jossa Aleksanteri Suuren armeija kohtasi gymnosofistit.'